Klokken 12 åbnede billetsalget til næste års Hjørring Revy, og det blev en dreng på fem og et halvt år, der præsenterede revyholdet.

Trine Gadeberg har taget hele landet med storm som den lille fem-årige dreng i Hjørring Revyen 2021. Derfor er hun også med på det revyhold, som hun i rollen som Pelle var med til at præsentere i dag på Vendsyssel Teater. Her var inviteret gæster, og billetsalget blev samtidig sat i gang. Og det var en storsmilende revy-direktør Henrik Baloo Andersen, der kunne fortælle, at man glæder sig til en revy uden restriktioner, som i den grad udfordrede sidste sæsons forestillinger. - Da vi havde spillet 45 udsolgte forestillinger i 2021, var der stadig 3500 på ventelister, der gerne ville have haft billet til revyen, men på grund af at vi havde coronarestriktioner, måtte vi kun have 262 gæster inde til revyen, siger Henrik Baloo Andersen og fortæller, at sådan bliver det ikke fremover: - Her må vi have 411 siddende gæster ind til de 40 forestillinger, vi laver i 2022, så vi glæder os, siger Revydirektøren. Ny instruktør blev præsenteret I dag blev den nye instruktør også præsenteret. Det var Henrik Baloo Andersen selv, der satte navn på revyens nye instruktør, som i år bliver lagt i gode hænder på instruktør Michael Moritzen. Han er søn af den kendte skuespiller Henning Moritzen. - Michael Moritzen er en god ven af huset, og han har set utallige Hjørring-revyer gennem tiden, siger Henrik Baloo Andersen og fortæller, hvorfor han er den rigtige instruktør: - Da vi her i revyen har et motto, der siger, at vi hele tiden skal forny os, var det naturligt, at vi fik fat i Michael, og jeg glæder mig til at arbejde sammen med netop ham, siger en synlig stolt Henrik Baloo Andersen. Hele holdet er klar Ellers består revyholdet af Preben Christensen, Thomas Ambt Kofoed, Rikke Buch Bentsen, Kasper Le Fevre og Trine Gadeberg, siger revydirektøren. - Det er nok det mest musikalske revyhold, vi nogensinde har haft, men de er derudover hamrendedygtige - siger Henrik Baloo Andersen. Hjørring Revyen spiller fra 11. juni og frem til 30. juli 2022. Der er i alt 40 forestillinger, hvoraf to af dem er såkaldte brunch-forestillinger. Det vil sige, at de foregår om formiddagen, og der spilles på Vendsyssel Teaters store scene.